టాలీవుడ్‌
‘బాహుబలి’లా భారీగానే
తీస్తున్న సినిమాలకి సంబంధించి ఏ విషయాన్ని ఎప్పుడు బయట పెట్టాలో, అప్పుడు మాత్రమే చెబుతుంటారు రాజమౌళి. కొన్ని చిత్రాలకి ముందే కథేంటో చెబుతుంటారాయన. కొన్ని చిత్రాలకి సంబంధించి చివరి వరకు ప్రతి విషయాన్నీ గోప్యంగా ఉంచుతుంటారు. వ్యూహంలో భాగమే అదంతా. ‘ఈగ’, ‘మర్యాదరామన్న’ చిత్రాల కథేంటో ముందే చెప్పిన రాజమౌళి, మిగిలిన చిత్రాల విషయంలో మాత్రం గోప్యతని పాటించారు. ప్రస్తుతం మల్టీ స్టారర్‌ చిత్రంగా తెరకెక్కిస్తున్న ‘ఆర్‌.ఆర్‌.ఆర్‌’కి సంబంధించి ఏ విషయాన్నీ బయటకి రానీయడం లేదు. ఇటీవల హార్వర్డ్‌ విశ్వవిద్యాలయంలో జరిగిన హార్వర్డ్‌ ఇండియా కాన్ఫరెన్స్‌ - 2019 కార్యక్రమానికి ముఖ్య అతిథిగా హాజరైన రాజమౌళి సినిమా మేకింగ్‌ విధానం గురించి మాట్లాడారు.  ‘‘సినిమా రూపొందిస్తున్న సమయంలో నాకు ఏమాత్రం ఒత్తిడి ఉండదు. ప్రతి దశనూ ఆస్వాదిస్తుంటా. నిర్మాణం పూర్తయ్యాకే అసలు ఒత్తిడి మొదలవుతుంది. సినిమాని ప్రేక్షకుల్లోకి తీసుకెళ్లడం గురించి ఎక్కువగా ఆలోచిస్తుంటాన’’ని చెప్పారు రాజమౌళి. ఈ సందర్భంగా ‘ఆర్‌.ఆర్‌.ఆర్‌’ ప్రస్తావన వచ్చింది. ‘‘అది కూడా ‘బాహుబలి’ చిత్రాల్లాగే పాన్‌ ఇండియా సినిమా. దాని స్థాయి కూడా పెద్దగానే ఉంటుంది’’ అన్నారు. ఆ చిత్రం గురించి అంతకు మించి ఎక్కువ ప్రశ్నలడగొద్దంటూ చెప్పేశారు. ‘ఆర్‌.ఆర్‌.ఆర్‌’లో ఎన్టీఆర్‌, రామ్‌చరణ్‌ కథానాయకులుగా నటిస్తున్న విషయం తెలిసిందే. డి.వి.వి.దానయ్య నిర్మిస్తున్నారు.
తాజా వార్తలు